**Călătoria celor care au așteptat alte trasee**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

noi

când plecăm pe lună

încercăm trasee neobișnuite

de multe ori alegem

ochii iubitei pe moarte

sau mâinile bunicului

care răsfoiesc o carte

trimitem ȋntr-o vizită lineară

gustul de toamnă amară

și așteptăm călătorii

să ne bată în cuie

un candelabru din oase

când plecăm pe lună

alegem la întâmplare

o diagonală terestră care plonjează în mare

și ne obișnuim cu adevăruri

cât nuca de cocos

pe care-o găurești la început de iunie

apoi îi dai drumul pe funie

și speri să se oprească la timp

cam la fel cum se-ntâmplă cu rugina

care, din ordinul călăului,

se-mperechează pe furiș cu ghilotina

30 septembrie – 15 decembrie 2018, Constanța